|  |  |
| --- | --- |
| Justis- og beredskapsdepartementet  Postboks 8005 Dep  0030 Oslo |  |
|  |  |
|  |  |

Oslo 12. april 2021

# Høring – utkast til veileder om taushetsplikt, opplysningsplikt og opplysningsrett i forvaltningen

FFO viser til ovennevnte høringsnotat, og støtter i hovedsak det som foreslås. Vi vil imidlertid komme én bemerkning til pkt. 2.4, som vi ber departementet være oppmerksom på i det videre arbeidet med veilederen.

Opplysningsplikten til barnevernet er hjemlet i barnevernloven § 6-4 med tilsvarende reguleringer i særlovgivningen. FFO er gjort oppmerksom på at det er flere foreldre som opplever å bli meldt til barnevernet uten at kriteriene for meldeplikt er oppfylte. Dette gjelder spesielt i saker etter opplæringsloven § 15-3.

Bestemmelsen i opplæringsloven § 15-3 angir at ansatte i skolen skal melde fra til barnevernstjenesten «uten ugrunnet opphold» i tilfeller der et barn kan være utsatt for mishandling eller andre former for alvorlig omsorgssvikt, samt tilfeller der barnets egen atferd gir grunn til alvorlig bekymring. Begrepet «alvorlig omsorgssvikt» omfatter tilfeller der et sykt eller funksjonshemmet barn ikke får dekket sitt særlige behov for behandling eller opplæring. Bestemmelsen er knyttet til de tilfellene der foreldrene ikke i tilstrekkelig grad følger opp barnets behov.

Forarbeidene til barnevernloven § 6-4 gir en nærmere redegjørelse for hva «uten ugrunnet opphold» innebærer. Det vises til at en bekymringsmelding skal sendes til barnevernstjenesten umiddelbart etter at bekymringen har oppstått. Det er ikke ment at man skal foreta ytterligere undersøkelser for å bekrefte eller avkrefte innholdet i bekymringen. Dette er barnevernstjenestens oppgave, se Prop.169 L (2016-2017). Det er den enkeltes faglige vurdering og de opplysningene vedkommende har om barnet og barnets situasjon som er utgangspunktet for vurderingen av om vilkårene for å melde fra til barneverntjenesten er oppfylt.

FFOs erfaring er at ikke alle som varsler er tilstrekkelig kjent med de materielle vilkårene i barnevernsloven § 6-4 og opplæringsloven § 15-3. Vi har blant annet fått inn tilfeller der høyt skolefravær, skoleangst, mangelfull tilrettelegging av undervisning eller andre forhold i skolesituasjonen fra skolens side har medført bekymringsmelding. Ofte har meldingen omhandlet et ønske fra skolen om råd og veiledning fra barnevernet i forbindelse med dette. Det er svært belastende for foreldre å oppleve at barnevernet oppretter sak for å undersøke barnets omsorgssituasjon når det er råd og veiledning skolen/institusjonen trenger. Dersom skolen ønsker å dele informasjon med barnevernstjenesten for å få råd og hjelp, så er det fullt mulig å gjøre dette gjennom å diskutere saken med barneverntjenesten anonymt fremfor å sende en skriftlig bekymringsmelding.

Veilederen må sørge for at de som skal anvende bestemmelsen blir tilstrekkelig kjent med de materielle vilkårene, og at den ikke brukes der man egentlig har behov for råd og veiledning. Ansatte i skolen bør videre få opplæring i at symptomer på omsorgssvikt kan skyldes diagnoser som ikke er avklarte, og at adferdsvanskene ikke nødvendigvis har sin årsak i mangelfull omsorg. Skoleangst kan være en konsekvens av manglende tilrettelegging og forståelse i skolen.

Det trengs også en kompetanseheving i skolen når det gjelder opplæring i ulike diagnoser. Samme diagnose kan utløse ulike behov og opptre forskjellig fra person til person. Manglende diagnosekunnskap kan medføre at det blir sendt flere bekymringsmeldinger enn det som er nødvendig. FFOs rettshjelpstjeneste, Rettighetssenteret, har flere eksempler der tjenesteapparatet ikke har hatt forståelse for eller kunnskap om funksjonsnedsettelsen, og derfor meldt inn foreldrene til barnevernet.

FFO ber departementet være oppmerksom på ovennevnte i utarbeidelsen av veilederen.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær